Source: http://www.antimon.gov.sk/-18-21-rada-uradu/
Timestamp: 2017-11-23 05:29:43+00:00
Document Index: 12663043

Matched Legal Cases: ['§ 18', '§ 21', '§ 18', '§ 21', '§ 18', '§ 18', 'súd ', 'súd ', '§ 20', '§ 34', '§ 34', '§ 34', '§ 41', '§ 41', '§ 22', 'súd ', '§ 34', '§ 25', '§ 27', '§ 18', '§ 25']

§ 18 - § 21 Rada úradu | Protimonopolný úrad SR
§ 18 - § 21 Rada úradu
(1) Zriaďuje sa Rada úradu (ďalej len "rada"). Rada rozhoduje o rozklade a preskúmava rozhodnutia mimo odvolacieho konania. Rada rozhoduje aj o obnove konania a o proteste prokurátora v prípadoch, v ktorých rozhoduje vedúci ústredného orgánu štátnej správy podľa osobitného predpisu.22) Radu tvorí predseda rady a šesť členov. Predseda úradu je súčasne predsedom rady.
Ustanovenia §§ 18, 19, 20 a 21 zákona vymedzujú postavenie Rady úradu v štruktúre úradu. Rada úradu je kolektívny správny orgán zriadený zákonom č. 136/2001 Z. z. zo dňa 27. februára 2001, kedy nahradila samostatné rozhodovanie predsedu úradu za podpory vtedy existujúcich osobitných komisií, ktoré boli navrhované predsedom úradu.
Uvedené ustanovenia riešia zriadenie Rady úradu, jej právomoci, vznik a zánik členstva v Rade úradu a rokovanie Rady úradu.
§§ 18, 19 a 21
Rada úradu rozhoduje o rozklade, preskúmava rozhodnutia mimo odvolacieho konania, o obnove konania a o proteste prokurátora podľa ustanovení správneho poriadku.
Radu úradu tvorí predseda rady a šesť členov rady. Členovia Rady úradu sú odborníci z praxe predovšetkým s právnickým a ekonomickým vzdelaním, ktorí spolupracujú s úradom externe. Predseda úradu je súčasne predsedom rady. Členom rady nesmie byť zamestnanec úradu. Členov rady na návrh predsedu úradu vymenúva a odvoláva vláda Slovenskej republiky. Funkčné obdobie členov rady je päťročné. Členovia rady sa vymenúvajú tak, aby sa v jednom kalendárnom roku skončilo funkčné obdobie najviac trom z nich. Ak sa výkon funkcie člena rady skončí pred uplynutím funkčného obdobia, nového člena rady možno vymenovať len na zvyšok tohto funkčného obdobia. Členom Rady úradu patrí za výkon ich činnosti v Rade úradu odmena, ktorá je upravená výnosom úradu č. 173/2014 Z. z. o odmeňovaní členov Rady Protimonopolného úradu Slovenskej republiky.
Rada úradu ako kolektívny orgán v systéme právneho poriadku Slovenskej republiky koná v mene úradu a teda je inštitútom bez právnej subjektivity, čo má dopad na to, že Rada úradu ako taká žalovaná v súdnom konaní byť nemôže a všetky práva a povinnosti z takého konania znáša úrad.
Rozhodovací proces úradu je dvojstupňový, čo znamená, že v prípade vydania rozhodnutia prvostupňovým orgánom, ktoré vecne reprezentuje príslušný organizačný útvar, je možné zo strany účastníka konania využiť riadne aj mimoriadne opravné prostriedky. Na konania pre Radou úradu sa subsidiárne použijú ustanovenia SP1.
Voči všetkým rozhodnutiam úradu v prvom stupni je možné podať riadny opravný prostriedok – rozklad. Na konanie o rozklade sa primerane použijú ustanovenia piatej časti zákona, ktoré pojednávajú o konaní.2 V takomto prípade sa prípadom zaoberá Rada úradu, ktorá vydáva druhostupňové rozhodnutia.Rada úradu preverí celý postup prvostupňového orgánu, zaoberá sa námietkami účastníkov konania v prípade potreby doplní dokazovanie a vydá rozhodnutie.Rada môže prvostupňové rozhodnutie potvrdiť, zmeniť, zrušiť a vec vrátiť na nové konanie alebo konanie zastaviť.. . Tieto rozhodnutia sú právoplatnými rozhodnutiami úradu, pričom je možné voči nim podať žalobu na Krajský súd v Bratislave, a to vo veci preskúmania ich zákonnosti. Voči rozhodnutiam Krajského súdu v Bratislave je možné podať odvolanie na Najvyšší súd SR. K procesnému postupu v konaní pred Radou úradu pozri bližšie časť o konaní.3
Ustanovenia o rokovaní Rady úradu sú záväzné pre všetkých členov Rady úradu. Ustanovenie § 20 zákona podrobne vymedzuje, spôsob zvolávania a vedenia zasadnutia Rady úradu, kedy je Rada úradu uznášaniaschopná, potrebný počet hlasov na prijatie rozhodnutia a spôsob riešenia rovnosti hlasov. Rokovania Rady úradu zvoláva a vedie predseda Rady úradu. Rada úradu zasadá a prijíma závery (rozhodnutia) na základe písomných materiálov predložených predsedom rady úradu alebo členmi rady. Rada zasadá na základe určeného programu. Zasadnutia Rady úradu sa konajú podľa potreby a sú neverejné. Závery zo zasadnutia Rady úradu sa prijímajú hlasovaním členov. Závery sú prijaté, ak za ich prijatie hlasovala nadpolovičná väčšina prítomných členov Rady úradu. V prípade rovnosti hlasov rozhoduje hlas predsedu Rady úradu. Z priebehu zasadnutia Rady úradu sa vyhotovuje zápisnica. Každý člen Rady úradu môže požiadať, aby sa jeho odlišné stanovisko k prijatým záverom, uviedlo v písomnom zázname z rokovania.
V zmysle zákona sú aj členovia Rady úradu, tak ako aj ostatní zamestnanci úradu povinní zachovávať mlčanlivosť o skutočnostiach, o ktorých sa dozvedeli pri výkone svojej funkcie v Rade úradu.4
1 §§ 34, 35 a 35a zákona
2 § 34 ods. 2 zákona
3 Komentár k § 34 a nasl. zákona.
4 § 41 ods. 2 zákona
V § 41 sa špecifikuje povinnosť zamestnancov úradu a členov rady úradu zachovávať mlčanlivosť o skutočnostiach, o ktorých sa v súvislosti s výkonom svojej činnosti dozvedeli pri plnení úloh úradu podľa § 22 zákona.“
Posilnenie nezávislosti rozhodovania sa navrhuje aj prostredníctvom rady úradu ako kolektívneho orgánu rozhodujúceho o rozklade. Ustanovenia o rade boli do zákona včlenené po prerokovaní návrhu zákona v Legislatívnej rade vlády SR.
Osobitné ustanovenia upravujú inštitút rozkladu, jeho vzdanie sa a späťvzatie a rokovanie a rozhodovanie rady ako kolektívneho orgánu rozhodujúceho o rozklade.
Prechodné ustanovenia sa týkajú aj vymenovania prvých členov rady, lehôt, ukladania pokút a podania žalôb na Najvyšší súd SR.
Návrh zákona o ochrane hospodárskej súťaže v znení, v akom bol v medzirezortnom pripomienkovom konaní, nemal mať žiadny dopad na štátny rozpočet. Listom zo dňa 13.6.2000 Ministerstvo financií SR konštatovalo, že návrh zákona nebude mať dopad na štátny rozpočet. Po prerokovaní v Rade hospodárskej a sociálnej pomoci a následne v Legislatívnej rade vlády SR boli však do návrhu zákona včlenené ustanovenia zriaďujúce radu úradu ako orgán rozhodujúci o rozklade. V súvislosti s touto zmenou bol predsedom úradu odoslaný list zo dňa 21.9.2000 ministerke financií so žiadosťou o opätovné vyjadrenie k dopadu zákona na štátny rozpočet. Z návrhu zákona vyplýva požiadavka na finančné prostriedky vo výške 600 tis. Sk, o ktoré bude potrebné zvýšiť prostriedky kapitoly úradu v podpoložke Odmeny za práce vykonávané mimo pracovného pomeru.
Ustanovením odseku 1 sa zriaďuje nový orgán rozhodujúci o rozklade - rada úradu. K zavedeniu nového orgánu došlo v súvislosti s požiadavkami Európskej únie a trendom aj v OECD v záujme zvýšenia nezávislosti rozhodovania na druhom stupni v rámci správneho konania. Rada je kolektívny orgán zložený zo 7 osôb. Okrem predsedu úradu a podpredsedu úradu budú v nej odborníci z praxe predovšetkým s právnickým a ekonomickým vzdelaním, ktorí budú s úradom externe spolupracovať.
Odseky 2, 3, 4 a 5 upravujú spôsob vymenúvania a odvolávania členov rady a ich funkčné obdobie. Tiež bolo dôležité zabezpečiť priamo zákonom kontinuitu členstva v rade tak, aby rada bola stále funkčná. Členom rady nesmie byť zamestnanec úradu.
Vláde SR musia byť navrhnutí najmenej 3 kandidáti na post každého člena rady.
Ustanovenia odsekov 2 a 3 stanovujú požiadavky na kandidáta na funkciu člena rady.
Rokovanie rady zvoláva a vedie predseda úradu alebo podpredseda úradu. Aby bola rada uznášaniaschopná, musí byť prítomný predseda úradu alebo podpredseda úradu a toľko členov rady, aby prítomných spolu bolo najmenej 5 osôb.
Zákon upravuje taxatívne spôsoby, akými funkcia člena rady končí a dôvody odvolania člena rady.
Ak účastník konania nesúhlasí s rozhodnutím vydaným prvostupňovým orgánom, môže na tento orgán podať riadny opravný prostriedok - rozklad do 15 dní odo dňa doručenia rozhodnutia. Pri splnení zákonom stanovených podmienok môže prvostupňový orgán rozhodnúť o rozklade sám v rámci tzv. autoremedúry.
Ak prvostupňový orgán nerozhodne o rozklade sám, v zákonom určenej lehote ho predloží aj s podkladmi uvedenými v zákone rade úradu, ktorá o rozklade rozhodne.
V ustanovení tohto paragrafu je upravený spôsob, akým rada rokuje a rozhoduje.
V konaní o rozklade postupuje rada analogicky podľa ustanovení o konaní na prvom stupni.
Z dôvodovej správy k návrhu zákona č. 204/2004 Z. z.:
K bodu 64 1
Zároveň má podnikateľ právo podať opravný prostriedok na Európsky súdny dvor proti rozhodnutiu komisie v prípadoch, keď je uznesenie súdu o súhlase s inšpekciou vydané na základe jej rozhodnutia. Analogicky má podnikateľ právo podať opravný prostriedok (rozklad) Rade úradu v prípadoch, keď je uznesenie súdu o súhlase s inšpekciou vydané na základe rozhodnutia úradu.“
Z dôvodovej správy k návrhu zákona č. 465/2002 Z. z.:
K bodu 28 a 29
V súvislosti s § 34 ods. 2, podľa ktorého sa na konanie o rozklade použijú primerane ustanovenia § 25 ods. 3 až 5, § 27 až 33 a vzhľadom na to, že podľa § 18 ods. 1 Rada úradu rozhoduje aj o preskúmaní rozhodnutia mimo odvolacieho konania, o obnove konania a o proteste prokurátora, bolo potrebné tieto ustanovenia zosúladiť aj z pohľadu lehôt a iných procesných inštitútov, tak aby sa v konaniach pri všetkých týchto opravných prostriedkoch uplatňovali rovnaké procesné pravidlá, prípadne aby sa rešpektovali osobitné predpisy. Súčasne sa § 25 rozšíril o odsek 6 a 7, čo sa tiež premieta do návrhu. Rozdiel je pri proteste prokurátora vzhľadom na to, že zákon o prokuratúre určuje 30 dňovú lehotu na vybavenie protestu.“
Rozsudok Najvyššieho súdu Slovenskej republiky 6 Sž 157-161/00 zo dňa 31.01.2001
„O rozklade rozhoduje vedúci ústredného orgánu štátnej správy, a to na základe návrhu ním ustanovenej osobitnej komisie.
Rozhodnutie vedúceho ústredného orgánu štátnej správy je však vydané ústredným orgánom, ktorým je Protimonopolný úrad Slovenskej republiky.“